**บทที่ 1**

**บทนำ**

**1.1 ความเป็นมาและความสำคัญของปัญหา**

ในการพัฒนาประเทศไทยให้มีความเจริญก้าวหน้านั้น ต้องเริ่มพัฒนาที่คน ซึ่งการศึกษาของคนในประเทศนั้น เป็นสิ่งที่สำคัญมาก เพราะการศึกษาเป็นกระบวนการพัฒนาศักยภาพของคนเพื่อให้คนมีคุณภาพ ซึ่งการจัดการศึกษาจะต้องเริ่มต้นจากการพัฒนาเด็ก เพราะรากฐานคุณภาพชีวิตของคนเริ่มต้นจากการพัฒนาคุณภาพเด็ก เพราะเด็กเป็นทรัพยากรที่ทรงคุณค่า และมีความสำคัญยิ่งต่อการพัฒนาประเทศชาติในอนาคต การพัฒนาเด็กให้ได้รับความพร้อมทั้งด้านร่างกาย จิตใจ อารมณ์ สังคม และสติปัญญา เพื่อให้การพัฒนาเด็กเป็นไปอย่างมีคุณภาพและได้มาตรฐานเหมาะสมกับวัย

รัฐธรรมนูญแห่งราชอาณาจักรไทย พุทธศักราช 2540 ได้บัญญัติในมาตรา 30 ให้เด็กมีฐานะเท่าเทียมกับบุคคลอื่นในสังคม ในการได้รับการคุ้มครองตามกฎหมายและมาตรา 43 ให้เด็กทุกคนมีสิทธิเสมอกันในการรับการศึกษาขั้นพื้นฐานไม่น้อยกว่า 12 ปี โดยไม่เสียค่าใช้จ่าย รวมทั้งบัญญัติมาตรา 53 คุ้มครองถึงเด็กที่มีผู้ดูแลให้ได้รับการเลี้ยงดูและศึกษาอบรมจากรัฐบาล และคณะรัฐมนตรีมีมติ เมื่อวันที่ 16 มีนาคม 2542 กำหนดให้มีการศึกษาขั้นพื้นฐาน 12 ปี หมายถึง การศึกษาระดับประถมศึกษาปีที่ 1 ถึงมัธยมศึกษาปีที่ 6 และการศึกษาปฐมวัยมิใช่การศึกษาภาคบังคับ แต่คณะรัฐมนตรีได้มีมติให้ตั้งข้อสังเกตให้การจัดทำแผนปฏิบัติการนโยบายและมาตรการ การจัดการศึกษาขั้นพื้นฐาน 12 ปี ครอบคลุมการพัฒนาเด็กปฐมวัย (0-5 ปี) ทำให้การศึกษาปฐมวัยเป็นบริการสาธารณะที่รัฐต้องส่งเสริมและสนับสนุนควบคู่ไปกับการจัดการศึกษาขั้นพื้นฐาน

พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พุทธศักราช 2542 ได้บัญญัติอำนาจและหน้าที่ให้องค์กรปกครองส่วนท้องถิ่นทุกประเภทรับผิดชอบการจัดการ บริหารสาธารณะให้แก่ประชาชนในพื้นที่ ซึ่งรวมถึงการจัดการศึกษา และพระราชบัญญัติการศึกษาแห่งชาติ พุทธศักราช 2542 ซึ่งเป็นกฎหมายหลักทางการศึกษาได้บัญญัติให้องค์กรปกครองส่วนท้องถิ่นมีสิทธิจัดการศึกษาระดับใดก็ได้ตามความพร้อม ความเหมาะสม และความต้องการของประชาชนในท้องถิ่นนั้นๆ (มาตรฐานการศึกษา กรมส่งเสริมการปกครองส่วนท้องถิ่น, 2559 : 1-2)

องค์กรปกครองส่วนท้องถิ่นในฐานะหน่วยงาน ซึ่งมีภารกิจหน้าที่รับผิดชอบด้านการพัฒนาเด็กตามบทบัญญัติแห่งรัฐธรรมนูญ และกฎหมายว่าด้วยแผนขั้นตอนการกระจายอำนาจให้แก่องค์กรปกครองส่วนท้องถิ่นไม่ว่าจะเป็นองค์กรปกครองส่วนท้องถิ่นในรูปแบบใดก็ตาม ทั้งองค์กรปกครองส่วนท้องถิ่น ตำบล เทศบาล หรือเมืองพัทยา ก็ล้วนแต่มีบทบาทหน้าที่สำคัญในการบริหารจัดการเกี่ยวกับศูนย์พัฒนาเด็กเล็กทั้งสิ้น ปัจจุบันองค์กรปกครองส่วนท้องถิ่นได้จัดตั้งและดำเนินงานศูนย์พัฒนาเด็กเล็ก พร้อมทั้งรับการถ่ายโอนศูนย์พัฒนาเด็กเล็ก ซึ่งเดิมอยู่ในความรับผิดชอบของราชการต่างๆ โดยองค์กรปกครองส่วนท้องถิ่นมีหน้าที่รับผิดชอบการส่งเสริมและพัฒนาเด็กเล็กในทุกด้าน เพื่อให้เด็กได้รับการพัฒนาอย่างเต็มศักยภาพและมาตรฐาน จำแนกออกเป็นมาตรฐานการดำเนินงาน 6 ด้าน ประกอบด้วย 1) ด้านการบริหารจัดการศูนย์พัฒนาเด็กเล็ก 2) ด้านบุคลากร 3) ด้านอาคาร สถานที่ สิ่งแวดล้อมและความปลอดภัย 4) ด้านวิชาการ และกิจกรรมตามหลักสูตร 5) ด้านการมีส่วนร่วม และการสนับสนุนจากทุกส่วน และ 6) ด้านการส่งเสริมเครือข่ายการพัฒนาเด็กปฐมวัย  
(กรมส่งเสริมการปกครองส่วนท้องถิ่น, 2559 : 5-6)

ปัจจุบันองค์การบริหารส่วนตำบลบุ่งน้ำเต้าได้มีการจัดการศึกษาปฐมวัยแก่เด็กอายุ 3-5 ขวบ  
ในศูนย์พัฒนาเด็กเล็ก โดยใช้งบประมาณจากเงินรายได้องค์การบริหารส่วนตำบลเป็นค่าใช้จ่ายในการบริหารจัดการ เพื่อมุ่งเน้นพัฒนาความพร้อมแก่เด็กในวัย 3-5 ขวบ ให้ได้รับการพัฒนาทั้งด้านร่างกาย อารมณ์ จิตใจ สังคม และสติปัญญา มีความพร้อมในการเข้ารับการศึกษาต่อในระดับประถมศึกษา และได้รับการถ่ายโอนจากการพัฒนาชุมชน กระทรวงมหาดไทย โดยให้องค์การบริหารส่วนตำบล  
บุ่งน้ำเต้า ซึ่งเป็นหน่วยงานการปกครองส่วนท้องถิ่นที่มีกฎหมายจัดตั้งขึ้นเพื่อรองรับการกระจายอำนาจจากรัฐบาล เป็นผู้รับผิดชอบดำเนินการแทนตั้งแต่ปี พ.ศ.2545 เป็นต้นมา จนถึงปัจจุบันตามพระบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542 ภายใต้การส่งเสริมสนับสนุน การดำเนินงานของกรมส่งเสริมการปกครองท้องถิ่นในด้านวิชาการ งบประมาณ และการพัฒนาบุคคลากร ศูนย์พัฒนาเด็กเล็กที่ส่วนราชการต่างๆ ถ่ายโอยให้องค์กรปกครองส่วนท้องถิ่นและที่องค์กรปกครองส่วนท้องถิ่นจัดตั้งขึ้นเอง ถือว่าเป็นสถานศึกษาตามพระราชบัญญัติการศึกษาแห่งชาติ พ.ศ.2542 มาตรา 18 และมาตรา 4 แต่ก็ยังมีความแตกต่างหลากหลาย ทั้งในด้านโครงสร้างการบริหารงาน ได้แก่ ด้านการบริหารจัดการ ด้านบุคลากร ด้านอาคาร สถานที่ สิ่งแวดล้อมและความปลอดภัย ด้านวิชาการและกิจกรรมตามหลักสูตร และด้านการมีส่วนร่วมและสนับสนุนจากชุมชน รวมถึงการพัฒนาคุณภาพ ซึ่งองค์กรปกครองส่วนท้องถิ่นจะต้องรับผิดชอบภารกิจการดำเนินการจัดการศึกษาให้ได้คุณภาพ และมาตรฐาน เพื่อให้ศูนย์พัฒนาเด็กเล็กในความรับผิดชอบขององค์กรปกครองส่วนท้องถิ่นเป็นสถานศึกษาแห่งแรกที่มีคุณภาพและมาตรฐาน สามารถให้บริการตอบสนองชุมชนด้านการจัดการศึกษาแก่เด็กปฐมวัย อายุ 2-5 ขวบ อย่างทั่วถึง และเป็นทรัพยากรที่มีคุณภาพตามอำนาจหน้าที่และเจตนารมณ์ของรัฐบาล (กรมส่งเสริมการปกครองส่วนท้องถิ่น,2559 : 8)

ในการดำเนินงานของศูนย์พัฒนาเด็กเล็กในเขตองค์การบริหารส่วนตำบลบุ่งน้ำเต้า ยึดหลักการมีส่วนร่วมของประชาชนเป็นสำคัญ โดยมีคณะกรรมการการพัฒนาเด็กเล็กเป็นผู้บริหารและดูแล มีผู้นำชุมชน และผู้ปกครองเด็ก หรือผู้อุปถัมภ์พัฒนาเด็กเล็กในท้องถิ่น มีบทบาทหน้าที่กระตุ้นเร่งเร้าให้ประชาชนตื่นตัว เข้าใจวัตถุประสงค์และความสำคัญในการพัฒนาเด็กเล็ก ควบคุมดูแลการดำเนินงานศูนย์พัฒนาเด็กเล็ก ควบคุมการเงิน ตลอดจนประสานงานกับเจ้าหน้าที่รัฐ เอกชน และกลุ่มต่างๆ ให้การสนับสนุนการดำเนินงานให้ศูนย์พัฒนาเด็กเล็ก อยู่ในสภาพที่เหมาะสมกับการเลี้ยงดูเด็ก โดยองค์กรปกครองส่วนท้องถิ่น จะให้การสนับสนุนในด้านการบริการและงบประมาณในส่วนที่เกินความสามารถของประชาชน ได้มีการศึกษาเกี่ยวกับศูนย์พัฒนาเด็กเล็ก พบว่า คณะกรรมการบริหารศูนย์พัฒนาเด็กเล็กยังไม่มีความความเข้าใจการปฏิบัติหน้าที่ในด้านการเป็นตัวแทนของผู้ปกครอง ประชาชน และผู้ปกครองยังไม่มีส่วนรวมในการประชุมปรึกษาหารือและยังไม่ค่อยเข้าร่วมกิจกรรมของศูนย์พัฒนาเด็กเล็กแต่ฝ่ายเดียว ซึ่งอาจจะส่งผลกระทบต่อการบริหารจัดการศูนย์พัฒนาเด็กเล็กให้บรรลุวัตถุประสงค์ ตามมาตรฐานการดำเนินงานขององค์กรปกครองส่วนท้องถิ่น

ดังนั้น การศึกษาความพึงพอใจของผู้ปกครองเด็กเล็กต่อการบริหารงานศูนย์พัฒนาเด็กเล็ก องค์การบริหารส่วนตำบลบุ่งน้ำเต้า จึงมีประโยชน์ในการปรับปรุงแก้ไขการดำเนินงานของศูนย์พัฒนาเด็กเล็ก ให้มีประสิทธิภาพมากยิ่งขึ้นต่อไป

**1.2 วัตถุประสงค์ของการวิจัย**

ในการวิจัยครั้งนี้ ผู้วิจัยได้ตั้งวัตถุประสงค์ไว้ ดังนี้

1. เพื่อศึกษาความพึงพอใจของผู้ปกครองต่อการบริหารงานศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์
2. เพื่อเปรียบเทียบความพึงพอใจของผู้ปกครอง ต่อการบริหารศูนย์พัฒนาเด็กเล็ก สังกัด องค์การบริการส่วนตำบลบุ่งน้ำเต้า อำเภอหล่มสัก จังหวัดเพชรบูรณ์
3. เพื่อศึกษาข้อเสนอแนะและข้อคิดเห็นเกี่ยวกับการบริหารศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์

**1.3 ขอบเขตของการวิจัย**

ในการวิจัยเรื่องนี้มีขอบเขตของการจัย 4 ด้าน คือ

1. ขอบเขตด้านเนื้อหา เป็นการศึกษาความพึงพอใจของผู้ปกครองต่อการบริหารศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์
2. ขอบเขตด้านพื้นที่ ได้แก่ พื้นที่องค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์
3. ขอบเขตด้านประชากรและกลุ่มตัวอย่าง ประชากรที่ใช้ในการวิจัย ได้แก่ ผู้ปกครองเด็กเล็กในศูนย์พัฒนาเด็กเล็ก องคืการบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำนวน 126 คน ส่วนกลุ่มตัวอย่างที่ใช้ในการวิจัยโดยการศึกษาจากผู้ปกครองเด็กเล็กในศูนย์พัฒนาเด็กเล็ก  
   สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำนวน 118 คน จากการใช้ตารางกำหนดขนาดตัวอย่างของเครสชี และมอร์แกน (Krejcie and Morgan,1970 : 608-609 อ้างถึงในชูศรี วงศ์รัตนะ, 2553 : 79-80)
4. ขอบเขตด้านตัวแปร ตัวแปรที่ศึกษามีดังนี้
   1. ตัวแปรอิสระ ได้แก่ ลักษณะส่วนบุคคล แบ่งเป็นดังนี้

4.1.1 เพศ

4.1.2 อายุ

4.1.3 ระดับการศึกษา

4.1.4 อาชีพ

4.1.5 รายได้

4.2 ตัวแปรตาม ได้แก่ ความพึงพอใจของผู้ปกครองต่อการบริหารศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า ดังต่อไปนี้

4.2.1 ด้านการบริหารจัดการศูนย์พัฒนาเด็กเล็ก

4.2.2 ด้านบุคลากร

4.2.3 ด้านอาคารสถานที่ สิ่งแวดล้อมและความปลอดภัย

4.2.4 ด้านวิชาการและกิจกรรมตามหลักสูตร

4.2.5 ด้านการมีส่วนร่วมและสนับสนุนจากทุกภาคส่วน

4.2.6 ด้านการส่งเสริมเครือข่ายการพัฒนาเด็กปฐมวัย

**1.4 สมมติฐานการวิจัย**

1. ผู้ปกครองเด็กเล็กที่มีเพศต่างกัน มีระดับความพึงพอใจในการบริหารงานศูนย์พัฒนาเด็กเล็กที่ต่างกัน

2. ผู้ปกครองเด็กเล็กที่มีอายุต่างกัน มีระดับความพึงพอใจในการบริหารงานศูนย์พัฒนาเด็กเล็กที่ต่างกัน

3. ผู้ปกครองเด็กเล็กที่มีการศึกษาต่างกัน มีระดับความพึงพอใจในการบริหารงานศูนย์พัฒนาเด็กเล็กที่ต่างกัน

4. ผู้ปกครองเด็กเล็กที่มีอาชีพต่างกัน มีระดับความพึงพอใจในการบริหารงานศูนย์พัฒนาเด็กเล็กที่ต่างกัน

5. ผู้ปกครองเด็กเล็กที่มีรายได้ต่างกัน มีระดับความพึงพอใจในการบริหารงานศูนย์พัฒนาเด็กเล็กที่ต่างกัน

**1.5 นิยามศัพท์เฉพาะ**

เพื่อให้เกิดความเข้าใจตรงกันในความหมายที่ใช้ในการศึกษาค้นคว้าครั้งนี้ ผู้วิจัยได้นิยามศัพท์เฉพาะดังนี้

1. ความพึงพอใจของผู้ปกครองต่อการบริหารงานของศูนย์พัฒนาเด็กเล็ก หมายถึง ความรู้สึกที่เป็นการยอมรับ ความรู้สึกชอบ ความรู้สึกที่ยินดีกับการปฏิบัติงาน ความไว้วางใจในการส่งบุตรหลานเข้าเรียนในศูนย์พัฒนาเด็กเล็ก ให้มีพัฒนาการที่เหมาะสมตามวัยของผู้ปกครองนักเรียนศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ โดยมีองค์ประกอบ 6 ประการ คือ

1.1 ด้านการบริหารจัดการศูนย์พัฒนาเด็กเล็ก หมายถึง หน้าที่ความรับผิดชอบขององค์กรปกครองส่วนท้องถิ่น ในการบริหารจัดการศูนย์พัฒนาเด็กเล็กให้มีมาตรฐานและคุณภาพตามหลักวิชาการ กฎหมาย ระเบียบและหนังสือสั่งการที่เกี่ยวข้อง โดยความร่วมมือของชุมชนในท้องถิ่นซึ่งแบ่งการบริหารจัดการเป็น 3 ด้าน คือ ด้านการบริหารงาน ด้านการบริหารงบประมาณ ด้านการบริหารบุคคล

1.2 ด้านบุคลากร หมายถึง การกำหนดมาตรฐานการดำเนินงานสำหรับศูนย์พัฒนาเด็กเล็กขององค์กรปกครองส่วนท้องถิ่น ให้บุคลากรต่างๆ ภายในศูนย์พัฒนาเด็กเล็ก ดำเนินงานตามบทบาทหน้าที่ เพื่อบรรลุเป้าหมาย

1.3 ด้านอาคารสถานที่ สิ่งแวดล้อม และความปลอดภัย หมายถึง การกำหนดมาตรฐานเกี่ยวกับอาคารสถานที่รู้จักการใช้สอยพื้นที่ต่างๆ ให้เกิดประโยชน์มากที่สุด ด้านสิ่งแวดล้อมทั้งภายในและภายนอกอาคารไม่มีมลภาวะเป็นพิษ รวมทั้งการควบคุม ดูแล รักษาการให้บริการชุมชน รู้จักส่งเสริมทะนุบำรุงอาคารที่มีอยู่ให้คงสภาพดี สนองความต้องการได้อย่างเพียงพอ และมีมาตรการเตรียมความพร้อมป้องกันสถานการณ์ฉุกเฉินอย่างปลอดภัย

1.4 ด้านวิชาการและกิจกรรมตามหลักสูตร หมายถึง การกำหนดมาตรฐานให้เด็กมีคุณลักษณะ ที่พึงประสงค์ 12 ประการ คุณลักษณะตามวัย (ด้านร่างกาย อารมณ์-จิตใจ สังคม และสติปัญญา) การจัดประสบการณ์ให้เด็กได้มีพัฒนาการที่เหมาะสมตามวัย

1.5 ด้านการมีส่วนร่วมและสนับสนุนจากทุกภาคส่วน หมายถึง การประชุมชี้แจงให้ทราบถึงข้อมูลข่าวสารที่เป็นประโยชน์และความจำเป็นในการดำเนินงานของศูนย์พัฒนาเด็กเล็ก การจัดใหเมีกองทุนส่งเสริมและสนับสนุนการดำเนินงาน และการจัดประสบการณ์การเรียนรู้ โดยมุ่งเน้นให้ชุมชนเป็นแหล่งเรียนรู้ ภูมิปัญญาท้องถิ่น แหล่งวิทยากร มาเสริมการเรียนรู้ในศูนย์พัฒนาเด็กเล็ก เพื่อเป็นการสร้างความสัมพันธ์ระหว่างศูนย์พัฒนาเด็กเล็กกับชุมชนให้เข้ามามีส่วนร่วมในการจัดการศึกษา

1.6 ด้านส่งเสริมเครือข่ายการพัฒนาเด็กปฐมวัย หมายถึง การสร้างเครือข่ายความร่วมมือในการพัฒนาศูนย์พัฒนาเด็กเล็กให้มีศักยภาพในการพัฒนาเด็กปฐมวัยที่มีคุณภาพ จัดประสบการณ์และส่งเสริมพัฒนาการเรียนรู้อย่างครอบคลุมท กว้างขวาง และเสริมสร้างความเข้มแข็งในการปฏิบัติงาน ด้านพัฒนาเด็กปฐมวัยระหว่างหัวหน้าศูนย์พัฒนาเด็กเล็ก ครูผู้ดูแลเด็ก ผู้ช่วยครูดูแลเด็ก ผู้บริหารและผู้ที่เกี่ยวข้องขององค์กรปกครองส่วนท้องถิ่น รวมทั้งเปิดโอกาสให้ทุกภาคส่วนมีส่วนร่วมในการพัฒนาเด็กปฐมวัย

2. ผู้ปกครองนักเรียน หมายถึง พ่อ แม่ หรือผู้ที่ได้รับให้ดูแลนักเรียน สามารถตัดสินใจ หรือรับผิดชอบต่อตัวนักเรียนที่กำลังศึกษาอยู่ในศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ โดยกำหนดนักเรียน 1 คนต่อผู้ปกครองนักเรียน 1 คน

3. เพศ หมายถึง ลักษณะทางกายภาพของผู้ปกครองนักเรียนศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำแนกเป็นเพศชายและเพศหญิง

4. อาชีพ หมายถึง ลักษณะการดำรงชีพในสังคมของผู้ปกครองนักเรียนศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำแนกได้ดังนี้

4.1 ข้าราชการ/พนักงานรัฐวิสาหกิจ หมายถึง ผู้ปกครองนักเรียนที่ทำหน้าที่ในหน่วยงานต่างๆ ของรัฐ และท้องถิ่น โดยได้รับเงินเดือนประจำจากงบประมาณของหน่วยงานนั้น

4.2 ธุรกิจส่วนตัว หมายถึง ผู้ปกครองนักเรียนที่ประกอบอาชีพไม่ได้เป็นลูกจ้างของหน่วยงานใด แต่ประกอบกิจการเป็นเจ้าของกิจการธุรกิจค้าขาย

4.3 เกษตรกรรมและอื่นๆ หมายถึง ผู้ปกครองนักเรียนที่ประกอบอาชีพด้านเกษตรกรรม เช่น ทำนา ทำไร่ ทำสวน รวมทั้งการเลี้ยงสัตว์ การทำประมง และรับจ้างทั่วไป

5. วุฒิการศึกษา หมายถึง ระดับการศึกษาของผู้ปกครองนักเรียนศูนย์พัฒนาเด็กเล็ก บ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ที่จบการศึกษารขั้นสูงสุด จำแนกได้ดังนี้

5.1 ต่ำกว่าระดับปริญญาตรี หมายถึง ระดับการศึกษาของผู้ปกครองนักเรียนที่สำเร็จการศึกษาสูงสุดมีวุฒิการศึกษาระดับประถมศึกษา มัธยมศึกษาตอนต้น มัธยมศึกษาตอนปลาย ประกาศนียบัตรวิชาชีพ (ปวช.) และการศึกษาระดับประกาศนียบัตรต่างๆ ที่ต่ำกว่าปริญญาตรี

5.2 ปริญญาตรีขึ้นไป หมายถึง ระดับการศึกษาของผู้ปกครองนักเรียนที่สำเร็จการศึกษาสูงสุดมีวุฒิการศึกษา ปริญญาตรี ปริญญาโท ปริญญาเอกในสาขาต่างๆ หรือเทียบเท่า

6. อายุ หมายถึงระยะเวลาที่ดำรงชีวิตอยู่ตามปีปฏิทินของผู้ปกครองในศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำแนกได้ดังนี้

6.1 น้อยกว่า 30 ปี หมายถึง ระยะเวลาที่ดำรงชีวิตอยู่ตามปีปฏิทินของผู้ปกครองศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ที่มีอายุน้อยกว่า 30 ปี

6.2 30 ปีขึ้นไป หมายถึง ระยะเวลาที่ดำรงชีวิตอยู่ตามปีปฏิทินของผู้ปกครองศูนย์เด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ที่มีอายุตั้งแต่ 30 ปีขึ้นไป

7. รายได้/เดือน หมายถึง รายได้จากการประกอบอาชีพของผู้ปกครองในศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ จำแนกได้ดังนี้

7.1 ต่ำกว่า 10,000 บาท/เดือน หมายถึง รายได้จากการประกอบอาชีพของผู้ปกครองในศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ที่มีรายได้ ต่ำกว่า 10,000 บาท/เดือน

7.2 10,000 บาท/เดือนขึ้นไป หมายถึง รายได้จากการประกอบอาชีพของผู้ปกครองในศูนย์พัฒนาเด็กเล็กบ้านธารทิพย์ สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ที่มีรายได้ตั้งแต่ 10,000 บาท/เดือน ขึ้นไป

8. ศูนย์พัฒนาเด็กเล็กบ้านธารทิพย์ หมายถึง ศูนย์พัฒนาเด็กเล็กที่เปิดสอนในระดับปฐมวัย อายุระหว่าง 3-5 ปี สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์

9. องค์การบริหารส่วนตำบล หมายถึง องค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์ ซึ่งเป็นหน่วยงานต้นสังกัดของศูนย์พัฒนาเด็กเล็กบ้านธารทิพย์ ตำบลบุ่งน้ำเต้า อำเภอหล่มสัก จังหวัดเพชรบูรณ์

**1.6 ประโยชน์ที่คาดว่าจะได้รับ**

1.ทราบถึงความพึงพอใจของผู้ปกครองต่อการบริหารงานศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์

1. สามารถเปรียบเทียบความพึงพอใจของผู้ปกครอง ต่อการบริหารศูนย์พัฒนาเด็กเล็ก

สังกัด องค์การบริการส่วนตำบลบุ่งน้ำเต้า อำเภอหล่มสัก จังหวัดเพชรบูรณ์

1. ทราบถึงข้อเสนอแนะและข้อคิดเห็นเกี่ยวกับการบริหารศูนย์พัฒนาเด็กเล็ก สังกัดองค์การบริหารส่วนตำบลบุ่งน้ำเต้า อำเภอหล่มสัก จังหวัดเพชรบูรณ์